**Banedanmarks Jernbanesikkerhedspolitik og principper for arbejde med jernbanesikkerhed**

**Jernbanesikkerhedspolitikken**

Jernbanen skal være sikker - for dem, der bruger den, dem, der arbejder på den, og dem, der kommer i kontakt med den.

**Grundlæggende principper for arbejdet med jernbanesikkerhed i Banedanmark**

Vi opretholder sikkerheden ved at opbygge og vedligeholde et indgående kendskab til relevante farer, og vi opstiller mål og effektive og proportionelle barrierer.

Der er en række grundlæggende principper for arbejdet med jernbanesikkerhed i Banedanmark. Et af disse er, at tilgangen til jernbanesikkerhed i Banedanmark bygger på gensidige forventninger mellem Banedanmark, passagerer og andre, der kommer i kontakt med vores infrastruktur.

Banedanmark er garant for:

* at løsninger i infrastrukturen og ændringer i denne overholder gældende regler og love
* at sikkerhedsmæssige løsninger og regler afspejler niveauet i det omkringliggende samfund
* at der er proportionalitet mellem omkostningerne til et givet tiltag, og hvor meget tiltaget vurderes at kunne løfte sikkerhedsniveauet
* at tilstræbe et ensartet sikkerhedsniveau i hele virksomheden, således at ensartede forhold behandles ensartet (man kan dog sagtens have forskellige tiltag baseret på forskel i risiko og økonomiske hensyn)
* at sikkerhedsforanstaltninger er intuitivt gennemskuelige for dem, der bruger og kommer i kontakt med jernbanen.

Passagerer og andre, der kommer i kontakt med infrastrukturen forventes:

* at udvise opmærksomhed og passe på sig selv
* at orientere sig efter, om man er på et meget trafikeret sted, hvor der er mange sikkerhedsforanstaltninger, eller på et mindre trafikeret sted.